Koncentriši se, baba
Koncentriši se, baba jeste film bosanskohercegovačkog režisera Pjera Žalice snimljen 2020. godine. Uloge u filmu igraju: Jasna Žalica, Emir Hadžihafizbegović, Alma Prica, Jadranka Đokić, Vedrana Božinović, Admir Glamočak, Dženita Imamović, Bane Popović, Izudin Bajrović, Dino Sarija i Mira Banjac. Pjer Žalica je prije ovog filma snimio i filmove Gori vatra 2003. godine i Kod amidže Idriza 2007. godine. Radnja filma događa se u aprilu 1992. godine. Mnogobrojna porodica koja je razbacana po cijeloj bivšoj Jugoslaviji, okuplja se u Sarajevu oko groba stare majke. Baba nije dobro, ali se prognoza porodičnog ljekara da je njena smrt pitanje minuta, pretvara u sate, te na kraju i u dane. Počinju spletke, prevare i trvenja oko nasljedstva koje će ostati iza starice, a naročito oko velike porodične kuće u Sarajevu. Baba i posljednjim uzdasima svojski učestvuje u tome, a možda je upravo to i održava u životu. Intrige i spletkarenje na štetu jedne od sestara ovoj porodici su važnije od jasnih, zastrašujućih znakova nadolazeće kataklizme. Kada je na kraju prevara otkrivena, bilo je već kasno. Scenarij je napisao Pjer Žalica. Za šminku je bila zadužena Lamija Hadžihasanović Homorac, snimatelj zvuka Predrag Doder, dizajner zvuka Igor Čamo, autor originalne muzike Dino Šukalo, kostimograf Sanja Džeba, scenograf Sanda Popovac, montažer Redžinald Šimek i direktor fotografije Almir Đikoli. Film je rađen u produkciji Obala Art Centra, Sarajevo Film Festivala i Turske državne radio-televizije, kao dio projekta Sarajevo grad filma za globalne ekrane.